RÅDETS KONKLUSIONER

om EU-listen over ikkesamarbejdsvillige skattejurisdiktioner (*1)

(2017/C 438/04)

RÅDET FOR DEN EUROPÆISKE UNION,

UNDERSTREGER betydningen af globalt at fremme kriterierne om gennemsigtighed på skatteområdet, fair beskatning og gennemførelse af standarderne for bekæmpelse af BEPS, som blev godkendt i Rådets konklusioner af 8. november 2016 (»kriterierne«), som findes i bilag V, og som præciseres yderligere i bilag VI og VII,

GØR STATUS over det arbejde, der er blevet udført inden for Det Globale Forum for Gennemsigtighed og Informationsudveksling på Skatteområdet, OECD's inklusive ramme for kampen mod udhuling af skattegrundlaget og overførsel af overskud (BEPS) og forummet om skadelig skattepraksis,

GLÆDER SIG OVER, at størstedelen af disse jurisdiktioner har valgt at deltage i denne proces og dialog og har taget eller forpligtet sig til at tage aktive skridt til at løse de problemer, som Gruppen vedrørende Adfærdskodeksen har kortlagt på områderne gennemsigtighed på skatteområdet, fair beskatning og gennemførelse af standarderne for bekæmpelse af BEPS,

BEMÆRKER ikke desto mindre, at en række jurisdiktioner ikke har truffet nogen meningsfulde foranstaltninger til at afhjælpe manglerne og ikke indleder en meningsfuld dialog på grundlag af kriterierne, der kunne føre til sådanne tilsagn,

ER OVERBEVIST OM, at disse jurisdiktioners skattelovgivning, politikker og administrative praksis resulterer i eller kan resultere i skatteprovenutab for medlemsstaterne, og at sådanne jurisdiktioner derfor bør tilskyndes kraftigt til at foretage de ændringer, der er nødvendige for at afhjælpe denne situation,

GENTAGER, at det er afgørende at indføre effektive beskyttelsesmekanismer til bekæmpelse af udhuling af medlemsstaternes skattegrundlag gennem skattesvig, skatteunddragelse og skatteundgåelse,

GODKENDER i overensstemmelse hermed EU-listen over ikkesamarbejdsvillige skattejurisdiktioner, jf. bilag I, og BEKRÆFTER, at jurisdiktionerne vil forblive på listen, indtil de opfylder kriterierne, f.eks. ved at efterkomme henstillingerne om de skridt, de skal tage for at blive fjernet fra listen,

FINDER DET PASSENDE, at Gruppen vedrørende Adfærdskodeksen indleder drøftelser med de opførte jurisdiktioner med henblik på at nå til enighed om og overvåge de skridt, som jurisdiktionerne forventes at tage for at blive fjernet fra listen, og TILSKYNDER disse jurisdiktioner til hurtigt at træffe de foranstaltninger, der er nødvendige for at opfylde kriterierne,

NOTERER SIG MED TILFREDSHED, at selv om nogle jurisdiktioners skattelovgivning, politikker og administrative praksis giver anledning til bekymring på områderne gennemsigtighed på skatteområdet, fair beskatning og gennemførelse af standarderne for bekæmpelse af BEPS, har en række af disse jurisdiktioner alligevel givet meningsfulde tilsagn på højt politisk plan om at tage de skridt, der er nødvendige for at løse de udestående problemer inden for de aftalte frister, og bør derfor ikke på nuværende tidspunkt opføres på listen over ikkesamarbejdsvillige jurisdiktioner. Gruppen vedrørende Adfærdskodeksen bør fortsætte dialogen og overvågningen af den reelle gennemførelse af de tilsagn, som disse jurisdiktioner har givet, og bør til enhver tid anbefale, at listen over ikkesamarbejdsvillige skattejurisdiktioner ajourføres på baggrund af eventuelle nye tilsagn og gennemførelsen af disse tilsagn, Status for samarbejdet med EU vedrørende de tilsagn, der er givet om at gennemføre principper for god forvaltning på skatteområdet er fastsat i bilag II,

UDTRYKKER sin sympati med og støtte til de jurisdiktioner i den caribiske region, der blev hårdt ramt af de ødelæggende storme i september 2017, som førte til tab af menneskeliv og enorme ødelæggelser af vigtig infrastruktur, og MENER, at screeningsprocessen bør sættes i bero for disse jurisdiktioner (Anguilla, Antigua og Barbuda, Bahamas, De Britiske Jomfruøer, Dominica, Saint Kitts og Nevis, Turks- og Caicosøerne, De Amerikanske Jomfruøer). Alligevel bør Gruppen vedrørende Adfærdskodeksen senest i februar 2018 følge op på kontakterne med disse jurisdiktioner med henblik på at løse disse problemer senest inden udgangen af 2018,

ANMODER især OM, at Gruppen vedrørende Adfærdskodeksen fortsætter dialogen og straks indleder overvågningen af tilsagn fra jurisdiktionerne allerede i begyndelsen af 2018 for at sikre, at de gennemføres effektivt i henhold til den vedtagne tidsfrist.

OPFORDRER Gruppen vedrørende Adfærdskodeksen til at nå til enighed om procedurer for gennemførelse af overvågning og til at udarbejde en statusrapport herom inden sommeren 2018.

PÅLÆGGER i overensstemmelse hermed Gruppen vedrørende Adfærdskodeksen at indlede eller fortsætte drøftelserne med relevante jurisdiktioner, at få de fornødne tilsagn, at overvåge, om disse tilsagn indfries, og regelmæssigt at aflægge rapport til Rådet, hvis det er relevant, med forslag vedrørende ændringer af listen over ikkesamarbejdsvillige jurisdiktioner,

ER AF DEN OPFATTELSE, som det fremgår af bilag III, at EU og medlemsstaterne kan anvende effektive og forholdsmæssige defensive foranstaltninger på både skatteområdet og andre områder over for de ikkesamarbejdsvillige jurisdiktioner, så længe de står opført på en sådan liste,

OPFORDRER Gruppen vedrørende Adfærdskodeksen til at fortsætte udforskningen af yderligere koordinerede foranstaltninger på skatteområdet og OPFORDRER medlemsstaterne til at informere Gruppen vedrørende Adfærdskodeksen om, hvorvidt og hvordan de anvender defensive foranstaltninger over for de ikkesamarbejdsvillige jurisdiktioner, så længe de står opført på en sådan liste,

OPFORDRER EU's institutioner og medlemsstater, hvis det er relevant, til at tage EU-listen over ikkesamarbejdsvillige skattejurisdiktioner i betragtning i udenrigspolitik, økonomiske forbindelser og udviklingssamarbejde med relevante tredjelande, at stræbe efter en samlet tilgang i spørgsmålet om opfyldelse af kriterierne, uden at medlemsstaternes og Unionens respektive beføjelser i henhold til traktaterne herved berøres,

MENER, at listen over ikkesamarbejdsvillige jurisdiktioner og de defensive foranstaltninger, når det er relevant, vil foranledige, at der sendes et stærkt signal til de pågældende jurisdiktioner, og dermed tilskynde til en positiv ændring, som fører til, at jurisdiktionerne fjernes fra listen,

MINDER OM Rådets aftale om tilgangen til manglen på et selskabsskattesystem eller anvendelsen af en nominel selskabsskattesats på nul eller næsten nul i forbindelse med det kriterium, der kræver, at en jurisdiktion ikke fremmer offshorekonstruktioner eller -ordninger, der skal tiltrække overskud, som ikke afspejler en reel økonomisk aktivitet i jurisdiktionen, jf. bilag VII,

MINDER OM, at disse foranstaltninger i overensstemmelse med Rådets konklusioner af 8. november 2016 ikke berører medlemsstaternes respektive beføjelser såsom beføjelsen til at forhandle og nå til enighed om bilaterale beskatningsoverenskomster, anvende supplerende foranstaltninger eller føre lister over ikkesamarbejdsvillige jurisdiktioner på nationalt plan bredere set,

BEKRÆFTER, at en afgørelse om ændring af listen vil blive truffet af Rådet på grundlag af de relevante faktuelle oplysninger, som Gruppen vedrørende Adfærdskodeksen har stillet til rådighed for Rådet,

BEMÆRKER, at listen over ikkesamarbejdsvillige jurisdiktioner bør ajourføres mindst en gang pr. kalenderår, og at situationen bør overvåges løbende i de opførte jurisdiktioner og i andre jurisdiktioner, der er omfattet af screeningen i 2017. På grundlag af de kriterier, som Rådet er nået til enighed om, kan Gruppen vedrørende Adfærdskodeksen udvide overvågningen til at omfatte andre jurisdiktioner,

OPFORDRER Gruppen vedrørende Adfærdskodeksen til at fortsætte dialogen med relevante jurisdiktioner for at fremme gennemsigtighed på skatteområdet, fair beskatning og gennemførelse af standarderne for bekæmpelse af BEPS og til at fortsætte arbejdet med at analysere defensive foranstaltninger, der kan fastlægges yderligere og anvendes på ikkesamarbejdsvillige jurisdiktioner på en koordineret måde, uden at dette berører medlemsstaternes forpligtelser i henhold til EU- og folkeretten,

GENTAGER, at Gruppen vedrørende Adfærdskodeksen, støttet af generalsekretariatet for Rådet, bør vedblive med at gennemføre og føre tilsyn med denne proces i samarbejde med Gruppen på Højt Plan. Kommissionen vil bistå Gruppen vedrørende Adfærdskodeksen ved at udføre de nødvendige forberedelser af screeningsprocessen i overensstemmelse med de roller, der på nuværende tidspunkt er fastsat i henhold til adfærdskodeksen for erhvervsbeskatning, med særlig henvisning til tidligere og igangværende dialoger med tredjelande,

FINDER DET i denne forbindelse HENSIGTSMÆSSIGT at fastlægge retningslinjerne for det videre arbejde på dette område, jf. bilag IV,

BEKRÆFTER, at Rådet vil ajourføre kriterierne regelmæssigt efter behov under hensyntagen til den internationale udvikling og udviklingen inden for internationale standarder, og MENER, at den fremtidige vurdering og dialog med de pågældende jurisdiktioner bør baseres på disse standarder under hensyntagen til betydningen af, at alle relevante jurisdiktioner fortsat og hurtigt gør fremskridt på disse områder.

(*1) Rådet besluttede at offentliggøre disse konklusioner til orientering i Den Europæiske Unions Tidende.

II. HENSTILLINGER TIL JURISDIKTIONER OM SKRIDT, DER SKAL TAGES FOR AT BLIVE FJERNET FRA LISTEN

Trinidad og Tobago har fået status af »Non Compliant« af Det Globale Forum for Gennemsigtighed og Informationsudveksling på Skatteområdet, har ikke undertegnet og ratificeret OECD's multilaterale konvention om gensidig administrativ bistand i skattesager, som ændret, har en skadelig skattebegunstigelsesordning og har ikke givet tilsagn om at løse disse spørgsmål senest den 31. december 2018.

Namibia er ikke medlem af Det Globale Forum for Gennemsigtighed og Informationsudveksling på Skatteområdet, har ikke undertegnet og ratificeret OECD's multilaterale konvention om gensidig administrativ bistand, som ændret, anvender ikke BEPS-minimumsstandarderne og har ikke givet tilsagn om at løse disse spørgsmål senest den 31. december 2019. Namibia har desuden skadelige skattebegunstigelsesordninger og har ikke givet tilsagn om at ændre eller afskaffe dem senest den 31. december 2018.

Mongoliet er ikke medlem af Det Globale Forum for Gennemsigtighed og Informationsudveksling på Skatteområdet, har ikke undertegnet og ratificeret OECD's multilaterale konvention om gensidig administrativ bistand, som ændret, anvender ikke BEPS-minimumsstandarderne og har ikke givet tilsagn om at løse disse spørgsmål senest den 31. december 2019.

BILAG II

Status for samarbejdet med EU vedrørende de tilsagn, der er givet om at gennemføre principper for god forvaltning på skatteområdet (1)

I forbindelse med screeningsprocessen opfordrede Gruppen vedrørende Adfærdskodeksen hver jurisdiktion, hvor der er konstateret problemer, om at give tilsagn om at tage fat på sådanne problemer. Et stort flertal af jurisdiktionerne har besluttet at indføre de relevante ændringer i deres skattelovgivning for at opfylde EU's screeningskriterier.

Resultatet af denne proces viser, i hvilket omfang alle disse jurisdiktioner deltager i en konstruktiv dialog med EU, hvor fast besluttet de er på at overholde EU's og de internationale skattestandarder, og fremhæver endelig det positive forhold, som EU har opbygget til alle disse jurisdiktioner. Det er derfor blevet fastslået, at disse jurisdiktioner er samarbejdsvillige, forudsat at de lever op til deres tilsagn.

Gruppen vedrørende Adfærdskodeksen vil overvåge, at disse tilsagn gennemføres i praksis, og vil derfor fortsætte den konstruktive dialog, der er indledt med disse jurisdiktioner.

Gennemførelsen af tilsagnene forventes for de fleste jurisdiktioners vedkommende at være afsluttet senest inden udgangen af 2018; udviklingslandene har dog indtil udgangen af 2019 til at leve op til deres tilsagn for så vidt angår gennemsigtighedskriterierne og tiltagene til bekæmpelse af BEPS.

Følgende »status for samarbejdet med EU vedrørende de tilsagn, der er givet om at gennemføre principper for god forvaltning på skatteområdet«, viser de tilsagn, som den screenede jurisdiktion har givet om at løse de problemer, der er konstateret med hensyn til de kriterier, som Økofinrådet nåede til enighed om i november 2016, og som er opført under overskrifterne gennemsigtighed, fair beskatning og tiltag til bekæmpelse af BEPS.

1. Gennemsigtighed

1.1. Tilsagn om at gennemføre den automatiske udveksling af oplysninger, enten ved at undertegne den multilaterale aftale om kompetent myndighed eller gennem bilaterale aftaler Følgende jurisdiktioner har givet tilsagn om senest i 2018 at gennemføre den automatiske udveksling af oplysninger: Curaçao, Hong Kong SAR, Ny Kaledonien, Oman, Qatar og Taiwan Følgende jurisdiktioner har givet tilsagn om senest i 2019 at gennemføre den automatiske udveksling af oplysninger: Tyrkiet

1.2. Medlemskab af Det Globale Forum for Gennemsigtighed og Informationsudveksling på Skatteområdet og tilfredsstillende status Følgende jurisdiktioner har givet tilsagn om senest i 2018 at blive medlem af Det Globale Forum og/eller at have en tilfredsstillende status: Curaçao, Ny Kaledonien og Oman Følgende jurisdiktioner har givet tilsagn om senest i 2019 at blive medlem af Det Globale Forum og/eller at have en tilstrækkelig status: Bosnien-Herzegovina, Fiji, Jordan, Kap Verde, Montenegro, Serbien, Swaziland, Tyrkiet og Vietnam

1.3. Undertegnelse og ratifikation af OECD's multilaterale konvention om gensidig administrativ bistand eller netværk af aftaler, der omfatter alle EU-medlemsstater Følgende jurisdiktioner har givet tilsagn om senest i 2018 at undertegne og ratificere konventionen eller at have indgået et netværk af aftaler, der omfatter alle EU-medlemsstater: Hong Kong SAR, Ny Kaledonien, Oman, Qatar og Taiwan Følgende jurisdiktioner har givet tilsagn om senest i 2019 at undertegne og ratificere konventionen eller at have indgået et netværk af aftaler, der omfatter alle EU-medlemsstater: Armenien, Bosnen-Herzegovina, Botswana, Fiji, den tidligere jugoslaviske republik Makedonien, Jamaica, Jordan, Kap Verde, Maldiverne, Marokko, Montenegro, Peru, Serbien, Swaziland, Thailand, Tyrkiet og Vietnam

2. Fair beskatning

2.1. Tilstedeværelse af skadelige skatteordninger Følgende jurisdiktioner har givet tilsagn om senest i 2018 at ændre eller afskaffe de konstaterede ordninger: Andorra, Armenien, Aruba, Belize, Botswana, Cookøerne, Curaçao, Fiji, Hong Kong SAR, Jordan, Kap Verde, Liechtenstein, Maldiverne, Marokko, Mauritius, Saint Vincent og Grenadinerne, San Marino, Seychellerne, Schweiz, Taiwan, Thailand, Tyrkiet, Uruguay og Vietnam Følgende jurisdiktioner har ikke udtrykkeligt gentaget det tilsagn, som de på forummet for skadelig skattepraksis har givet om senest i 2018 at ændre eller afskaffe de konstaterede ordninger: Malaysia og Labuanøen

2.2. Tilstedeværelse af skatteordninger, der fremmer offshorekonstruktioner, som tiltrækker overskud uden en reel økonomisk aktivitet Følgende jurisdiktioner har givet tilsagn om senest i 2018 at tage fat på problemerne vedrørende økonomisk substans: Bermuda, Caymanøerne, Guernsey, Isle of Man, Jersey og Vanuatu

3. Tiltag til bekæmpelse af BEPS

3.1. Medlemskab af den inklusive ramme vedrørende BEPS eller gennemførelse af BEPS-minimumsstandarderne Følgende jurisdiktioner har givet tilsagn om senest i 2018 at blive medlem af den inklusive ramme eller at gennemføre BEPS-minimumsstandarderne: Aruba, Cookøerne, Færøerne, Grønland, Ny Kaledonien, Saint Vincent og Grenadinerne, Taiwan og Vanuatu Følgende jurisdiktioner har givet tilsagn om senest i 2019 at blive medlem af den inklusive ramme eller at gennemføre BEPS-minimumsstandarderne: Albanien, Armenien, Bosnien-Hercegovina, den tidligere jugoslaviske republik Makedonien, Jordan, Kap Verde, Maldiverne, Marokko, Montenegro, Serbien og Swaziland Følgende jurisdiktioner har givet tilsagn om at blive medlem af den inklusive ramme eller at gennemføre BEPS-minimumsstandarderne, hvis og når sådanne tilsagn bliver relevante: Nauru og Niue

(1) På grundlag af de svar, der blev modtaget senest den 4. december 2017, kl. 17.00 (UTC +01:00).